Jamming

Jamming er forstyrrelser eller blokkering av radiosignaler. Ordet er i utgangspunktet engelsk og kommer av det engelske ordet for å presse noe tett sammen. At ordet referer til interferens på radiosignaler oppstod under første verdenskrig https://www.etymonline.com/word/jam. 

Teknisk utføres jamming med en støysender (en jammer), som er en enhet for å sende ut støy for å forstyrre eller umuliggjøre operasjon av radiobølge-basert utstyr. Alt etter hva den skal jamme kan den være «dum» og sende hvit støy eller den kan være «smart» og sende signaler som er spesialdesignet for å forstyrre spesifikt utstyr og signaler. 

Typiske anvendelser er støysendere rettet mot samband, navigasjon, radar, radio og sonar. Tidligere var målgruppen militæret, men med en stadig økende mengde sivil radiokommunikasjon er det blitt attraktivt for kriminelle å bruke støysendere til vinningskriminalitet og til smugling. Det er også blitt mer utbredt blant privatpersoner å bruke jammere, eksempelvis for å hindre sporing av biler eller å hindre mobilbruk i et område. Samtidig bruker politiet støysendere for å hindre kriminelle i å kommunisere, fjern detonere bomber og for å fremtvinge identifisering av radioenheter. Dette kan være så spesifikt som når politiet slår ut en bestemt mobiltelefon. Andre kjente anvendelser er at signaler fra GPS/GNSS kan jammes slik at en GPS-/GNSS-mottager ikke vil kunne skille ut de ekte satellittsignalene eller vil motta fordreide («spoofede») signaler, slik at den ikke vil vise korrekte data. Jamming og spoofing brukes til å redusere effektivtiten til presisjonsvåpen og droner i krigssoner [https://www.washingtonpost.com/world/2024/05/24/russia-jamming-us-weapons-ukraine/]. 

 GPS-jamming 
Jamming av navigasjonssystemer som GPS fører ofte til mindre nøyaktig eller bortfall av navigasjonsmuligheter. Anskaffelse av slike jammere er lett, men ulovlig. Noen firmaer har såkalt flåtestyring gjennom GPS-sporing, det vil si at firmaet til enhver tid vet hvor bilene er. En sjåfør kan da skaffe seg en jammer som typisk plasseres i 12V-uttaket i bilen slik at firmaet ikke kan se hvor vedkommende er på gitte tidspunkt.  Bruk av slikt utstyr har blant annet medført at ambulansehelikopter må avbryte innflygning til landing.

I Europa (Tyskland og Nederland) brukes GPS-system til innkreving av bompenger i forbindelse med veiprising. Bruker man da en jammer, blir ikke veilengden registrert og man kan da på ulovlig vis undra seg å betale. Biler og dyre gjenstander som er utsatt for tyveri, utstyres gjerne med GPS-sporing. Kriminelle bruker derfor en GPS-jammer til å hindre slik sporing.  

Bruk av jammere er straffbart.

Jammere er laget for å forstyrre eller hindre elektronisk kommunikasjon. Bruk av slikt utstyr kan få alvorlige samfunnskonsekvenser. Innførsel, omsetning, tilgjengeliggjøring på markedet, besittelse, sette i drift og bruk av jammere er ikke tillatt i Norge, og kan medføre sanksjoner som blant annet overtredelsesgebyr eller fengsel i inntil 1 år.  Bruk av jammere vil bli fulgt opp av myndighetene. 

 Andre betydninger 
Jamming brukes også i begrepet kulturell jamming. Det kan forklares med å tøyse, manipulere og fordreie massemedienes måter å kommunisere på, i protest mot kommersialisme og kapitalisme. Ordet ble med vilje fordreid fra «Radio Jamming» og refererer ofte til musikk.

 Se også 
 Elektronisk krigføring
 Støysender
 IMSI-fanger

 Referanser 

 Eksterne lenker 
 Jammere hos Nkom
 NPT.no sin definisjon av en jammer 
 R. Pleikys, D. Vildžiūnas. Empire of Noise (video)

Kategori:Elektronisk krigføring
Kategori:Etterretning